倫敦打吡全力搶分 熱刺阿仙奴半場大駁火
2024年04月28日 16:01
東網電視
更多新聞短片
英超熱刺主場對阿仙奴。
英超上演「倫敦打吡」,熱刺主場迎戰阿仙奴,兩大宿敵交鋒,各有所求,熱刺急需搶分爭前4,今仗非勝不可。至於阿仙奴正在全力衝冠,並且剛於上仗「打吡戰」大炒車路士5蛋,士氣高昂,預料作客都會主攻。加上兩隊近9次聯賽對賽,上半場總入球全開2球或以上,一於再追中位數1.5球嘅半場大。(Now 621及611周日晚9時直播)
熱刺上場英超突然失準,作客以0比4大敗於紐卡素腳下,導致爭前4位出戰下屆歐聯目標受打擊。慶幸熱刺比賽場數較少,仍然有機會反超前第4位嘅阿士東維拉,但前提係餘下6場聯賽,需要保持贏波,惟有豁出去搶攻爭勝。
熱刺主場出擊一向踢法進取,近3場聯賽主場全勝,合共轟入8球,但防線始終唔穩陣,近12場聯賽主場都有失波,甚至對住護級分子盧頓,開賽3分鐘就失守,更加難抵擋「兵工廠」強攻。
另邊廂,由於阿仙奴失分多過曼城,所以餘下4場聯賽,除咗要自己保持全勝之外,仲要寄望「藍月亮」失分,先至有機會捧盃。雖然「兵工廠」爭標形勢處於被動,但並冇影響士氣,反而愈戰愈勇,上仗鬥同屬倫敦豪門嘅車路士,一樣大勝5比0。夏維斯、李安度杜沙特等中前場球員腳風極順,輪流入波令對手防不勝防。以阿仙奴近7場聯賽作客取得6勝1和,總共入24球嘅強勁走勢,相信上半場足以攻陷熱刺大門,1.5球半場大值博。
更多賠率: